P. Farkas, poslanec: (2004-10-28):
Ide o to, že poslaneckou novelou, teda pozmeňujúcim návrhom k prerokúvanému poslaneckému návrhu zákona chcem prilepiť v ďalšom článku zmenu iného zákona o platobnom styku a hneď musím povedať, že takúto formu prijímania zákonných noriem som nikdy nepodporoval a nie som zástancom takéhoto riešenia. Vždy som bol tvrdým kritikom a ostanem aj naďalej tvrdým kritikom takéhoto riešenia, ale vychádzajúc zo súčasného stavu, žiaľ, nemáme inú možnosť upraviť jednu nezrovnalosť alebo chybu v našom právnom systéme. Ide o to, že v septembri tohto roku sme prerokovali novelu zákona o bankách a prostredníctvom tejto novely sme prerokúvali aj novelu zákona o platobnom styku. A táto novela sa zaoberala iba prijímaním smerníc Európskej únie do nášho právneho systému a konkrétne do zákona o platobnom styku v § 71a. Ale vládny návrh zákona navrhol riešiť tento problém nie štandardným spôsobom, nie tak, ako je to riešené v ostatných právnych normách. Legislatívna rada vlády poukázala na to, že bolo by potrebné zmeniť znenie tohto paragrafu, ale pri stanovení konkrétneho paragrafu sa pomýlila a navrhla riešiť tento problém v § 72a a nie v § 71a. Toto si nevšimli ani zo strany predkladateľa, teda ministerstva financií, ani zo strany Národnej banky, ale ani zo strany legislatívneho odboru Kancelárie Národnej rady, ani zo strany kancelárie prezidenta, ktorá prekontrolovala prijatý zákon, a v našom právnom systéme vznikol chaos tým, že v § 71a upravujeme tú istú problematiku ako v § 72a a vypadol § 72a s platnosťou od 1. 1. 2005. Teda je to teraz na nás a žiadam vás o podporu, aby sme to upravili ešte pred platnosťou tohto zákona a aby sme týmto mojím pozmeňujúcim návrhom novelizovali aj zákon o platobnom styku s tým, že bude platiť naďalej taký stav, ktorý platí do 31. decembra 2004. Teda aby sme spolu nanovo sformulovali § 72a tým, že platnosť tohto paragrafu predlžujeme aj od 31. 12. 2004. Môžeme hovoriť aj o tom, kto je na vine. Jednostranne môžem vyhlásiť z mojej pozície, že my poslanci nie, lebo takto sme dostali ten návrh, a my sme neskúmali až tak podrobne, že ktorého paragrafu sa to dotýka. A hovorím ešte raz, že na rôznych stupňoch bola spravená chyba, ale mali by sme túto chybu napraviť a žiadam vás potom o podporu môjho pozmeňujúceho návrhu v takomto znení: navrhujem nový článok II a článok I predloženého návrhu... Za článkom I vkladať tento nový článok II: Zákon č. 554/2004 Z. z., ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré ďalšie zákony sa mení takto: V čl. II, ktorým sa mení a dopĺňa zákon č. 510/2002 Z. z. o platobnom styku a o zmene a doplnení niektorých zákonov v znení neskorších predpisov, sa vypúšťa bod 10 a doterajší bod 11 sa označuje ako bod 10. Zároveň sa náležite upraví, doplní názov predloženého návrhu zákona (tlač 846) a pôvodne navrhnutý čl. II sa označí ako čl. III. V novooznačenom čl. III sa na konci pripájajú tieto slová „s výnimkou čl. II, ktorý nadobúda účinnosť 31. decembra 2004.“. Ešte raz vás poprosím o podporu a dúfam, že podporíte tento návrh, ktorým chceme riešiť ten vzniknutý problém, ktorý vznikol mimo nás. Ďakujem vám.